गंभीर की चोट के बारे में सूचित किया था : केकेआर  
कोलकाता नाइटराइडर्स ने साफ किया कि उसने इस क्रिकेटर की चोट के बारे में बीसीसीआई को सूचित कर दिया था।
गौतम गंभीर की चोट के मुद्दे पर अपनी भूमिका के लिए आलोचना झेल रही कोलकाता नाइटराइडर्स ने बृहस्पतिवार को साफ किया कि उसने इस क्रिकेटर की चोट के बारे में बीसीसीआई को सूचित कर दिया था।  गंभीर को वेस्टइंडीज दौरे के लिए कार्यवाहक कप्तान बनाया गया था लेकिन इस चोट की वजह से उनका इस श्रृंखला में खेलना संदिग्ध है।  गंभीर चोट के बावजूद कल मुंबई इंडियंस के खिलाफ आईपीएल एलीमिनेटर मैच में खेले थे और इस कदम ने अब बड़ा विवाद खड़ा कर दिया है जिससे यह बहस भी छिड़ गई है कि क्या खिलाड़ी अब देश के बजाय आईपीएल जैसे लुभावने टूर्नामेंटों में खेलने को अधिक तरजीह देते हैं।  बीसीसीआई इससे नाराज है और वह जल्द ही गंभीर पर फैसला ले सकता है। अगर गंभीर वेस्टइंडीज नहीं जाते हैं तो सुरेश रैना को वेस्टइंडीज के खिलाफ वनडे श्रृंखला के लिए कप्तान नियुक्त किया जा सकता है।   केकेआर ने गंभीर को नीलामी में 11.4 करोड़ रूपये में खरीदा था। फ्रेंचाइजी ने कहा कि उसने बीसीसीआई को अपने कप्तान की चोट के बारे में पहले ही सूचित कर दिया था। केकेआर के मुख्य कार्यकारी वेंकी मैसूर ने कहा, पिछला मैच हमने कोलकाता में खेला था, जिसके बाद हमने तुरंत कार्रवाई करते हुए एहतियाती स्कैन कराये थे। इसी आधार पर बीसीसीआई को रिपोर्ट भेजी गयी थी। मैं यह कह सकता हूं कि हमने बीसीसीआई से कोई भी बात नहीं छिपायी थी।   मैसूर ने कहा, गौतम ने विश्व कप के बाद केकेआर को बताया था कि उसके कंधे में थोड़ा दर्द है। जाहिर तौर पर विश्व कप और श्रीलंका के खिलाफ विश्व कप फाइनल के दौरान भी उसे यह दर्द था। मुझे लगता है कि कैच लेने की कोशिश में उसका दर्द थोड़ा बढ़ गया है। उन्होंने कहा, जब उसने हमें बताया तो हमने अपनी रिपोर्ट भेज दी। यह बिलकुल ठीक समय में हो गया था। हमें नहीं लगता कि इसके अतिरिक्त किसी कदम की जरूरत थी। बीसीसीआई ने हालांकि इस मुद्दे को हल्के में नहीं लिया है और ऐसे संकेत मिल रहे हैं कि वह खिलाड़ी और फ्रेंचाइजी के खिलाफ कार्रवाई करने पर विचार कर रहा है। बीसीसीआई के शीर्ष अधिकारी ने कहा, अगर गंभीर चोटिल हैं तो वह आईपीएल से बाहर क्यों नहीं हुए। यह हैरानी भरा है कि चोट ऐसे समय में सामने आई है जब आईपीएल अभियान समाप्त हो गया है। ऐसा समझा जाता है अगले महीने के वेस्टइंडीज दौरे के लिये टीम के कप्तान नियुक्त किए गए गंभीर को यह कंधे की चोट श्रीलंका के खिलाफ पिछले महीने विश्व कप फाइनल में कैच लपकने के दौरान लगी थी।  यह चोट बाद में और बढ़ गयी थी जब 22 मई को कोलकाता में मुंबई इंडियंस के खिलाफ अपने अंतिम लीग मैच में वह गेंद रोकने के लिये मैदान पर घिसट गए थे।  गंभीर को अभी पता नहीं है कि उनकी कंधे की चोट कितनी गंभीर है क्योंकि वह अब भी एमआरआई स्कैन की रिपोर्ट का इंतजार कर रहे हैं और नहीं जानते कि कितनी क्षति हुई है।  केकेआर के फिजियो एंड्रयू लीपस ने बीसीसीआई सचिव एन श्रीनिवासन को भेजी अपनी रिपोर्ट में कहा कि गंभीर को उबरने के लिये चार से छह हफ्ते का समय चाहिए जिसका मतलब है कि इस भारतीय सलामी बल्लेबाज को वेस्टइंडीज के बाद इंग्लैंड के दौरे से भी बाहर होना पड़ सकता है। अपनी रिपोर्ट में लीपस ने लिखा कि इस खिलाड़ी को दो अप्रैल को वानखेड़े स्टेडियम में श्रीलंका के खिलाफ विश्व कप फाइनल के दौरान मैदान पर गिरने से दायें कंधे में तेज दर्द हुआ था। इसके बाद हुए स्कैन में गंभीर चोट का खुलासा हुआ है जिसके कारण उन्हें चार से छह हफ्ते तक बाहर रहना पड़ सकता है।  रिपोर्ट के मुताबिक, गौतम कंधे की शिकायत के साथ आईपीएल के शुरू में कोलकाता आये थे। इस चोट की शुरूआत विश्व कप फाइनल के दौरान हुई थी। जब गंभीर आईपीएल एलीमिनेटर के लिये मुंबई पहुंचे तो उन्होंने मुंबई के मशहूर सर्जन से सलाह दी और एमआरआई स्कैन कराया। गंभीर की अनुपस्थिति से वेस्टइंडीज दौरे पर जा रही भारतीय टीम और कमजोर हो जाएगी क्योंकि बीसीसीआई ने सीनियर खिलाड़ी नियमित कप्तान महंेद्र सिंह धोनी, सलामी बल्लेबाज सचिन तेंदुलकर और तेज गेंदबाज जहीर खान को आराम देने का फैसला किया है। वहीं विशेषज्ञ सलामी बल्लेबाज वीरेंद्र सहवाग की भी कंधे की सर्जरी हुई है।